
ODGOVORI NA VPRAŠANJA

JAVNI RAZPIS »PUŠ V DELOVNO OKOLJE 2024-2027« (3. odpiranje: študijsko leto 2026/2027)

Datum objave javnega razpisa: 21. 6. 2024 (Uradni list št. 52/24, stran 1650)
Datum dokumentacije na spletu MVZI za 3. odpiranje za študijsko leto 2026/2027: 4. 5. 2026 (pojasnila in redakcijski popravki)
Datum objave odgovorov na pogosta vprašanja: 10. 7. 2026

1. Ali lahko članica univerze prenese projekte na drugo članico le, če sama prijavi najmanj 1 projekt Sklopa A in najmanj 1 projekt Sklopa B? Kaj velja v primeru, da članica prijavi le projekte Sklopa A?
V točki 4.1 javnega razpisa »Pogoji za prijavo« je navedeno: »…pri čemer pa mora posamezna članica, ki odstopa od predpisanega maksimalnega števila predlaganih projektov, vseeno prijaviti najmanj en predlog projekta (upošteva se ločeno za Sklop A in ločeno za Sklop B),…«
Iz navedenega izhaja, da se prenos projektov v skladu z javnim razpisom presoja ločeno za Sklop A in ločeno za Sklop B. To pomeni, da mora posamezna članica univerze za vsak sklop, v katerem želi prenesti projekte, v tem sklopu prijaviti najmanj en projekt.
Ker je prijava na Sklop A obvezna, mora članica za prenos projektov v tem sklopu prijaviti najmanj en projekt v Sklopu A. V primeru prenosa projektov v Sklopu B (izbirni) pa mora prav tako prijaviti najmanj en projekt v Sklopu B.
Če članica prijavi projekte le v Sklopu A, lahko prenaša projekte znotraj Sklopa A, ne more pa prenašati projektov v Sklopu B, saj v tem sklopu ne izpolnjuje pogoja iz razpisa.
Dodatno velja, da prenos projektov med sklopoma ni mogoč, kar izhaja iz določbe javnega razpisa.

2. Kaj se šteje kot dokazilo za izvajanje aktivnosti (po zaključku projekta)? 

Dokazila za izvajanje aktivnosti so predpisana v tč. 13 javnega razpisa in v tč. 4 pogodbe o sofinanciranju. Poleg obveznih dokazil, ki so predpisana z javnim razpisom in pogodbo o sofinanciranju, mora upravičenec upoštevati tudi Navodila organa upravljanja na področju zagotavljanja prepoznavnosti, preglednosti in komuniciranja evropske kohezijske politike v obdobju  2021-2027 (dostopna na https://evropskasredstva.si/app/uploads/2023/03/Navodila_za_komuniciranje_EKP_2021-27_Podpisano.pdf). Navedeno izhaja iz določb javnega razpisa ter pogodbe o sofinanciranju, ki določata obveznost upoštevanja veljavnih navodil na tem področju.
To pomeni, da mora biti: vsa projektna dokumentacija, izdelana gradiva in rezultati projekta, predstavitve, dogodki, objave ter druga komunikacijska gradiva ustrezno opremljena z elementi prepoznavnosti, kar vključuje zlasti:
· navedbo javnega razpisa oziroma operacije,
· navedbo sofinanciranja,
· logotip Evropske unije in druge predpisane označbe.


3. Ali lahko projekt na visokošolskem zavodu (univerzi) prijavi profesor (docent), ki je zaposlen na univerzi in je hkrati tudi lastnik podjetja, v katerem bi bil v okviru projekta delovni mentor, pedagoški mentor na projektu pa bi bil drug profesor (pedagoški mentor)?

Ne. Skladno s točko 6.3 Navodil organa upravljanja za izvajanje upravljalnih preverjanj in preverjanj opravljanja prenesenih nalog je dvojno financiranje podano tudi v primeru, ko je lastnik gospodarskega subjekta, s katerim upravičenec sodeluje pri izvajanju projekta, hkrati vključen v projekt kot delovni mentor. V takšnem primeru namreč za isto vsebinsko storitev oziroma aktivnost pride do dvojnega financiranja, saj se zanjo zagotovi plačilo tako pravni kot tudi fizični osebi. V ekonomskem smislu gre za istega upravičenca do plačila, zaradi česar je v tem primeru podan element dvojnega financiranja.

4. Ali lahko v projektu poleg obveznega partnerja (najmanj enega partnerja iz gospodarstva ali negospodarstva, ki deluje v lokalnem oziroma regionalnem okolju v Republiki Sloveniji) sodeluje tudi dodatni partner iz tujine?

Pojasnjujemo, da je javni razpis Problemsko učenje študentov v delovno okolje 2024–2027 zasnovan za vključevanje partnerjev iz delovnega okolja, ki delujejo v Republiki Sloveniji. Navedeno izhaja iz vsebine javnega razpisa, zlasti iz:
· opomb k razpisu (opombi 2 in 4), ki se pri opredelitvi partnerjev iz gospodarstva ter negospodarskega in neprofitnega sektorja sklicujeta na relevantno slovensko zakonodajo,
· določb o izvajanju projektnih aktivnosti v lokalnem/regionalnem okolju v slovenskem prostoru,
· meril ocenjevanja (npr. merilo 2.C) in razpisnih prilog (npr. Priloga 9), ki izrecno predvidevajo partnerje s sedežem v Republiki Sloveniji.
Glede na navedeno mora vsak partner, ki v projektu sodeluje kot partner iz delovnega okolja (npr. kot delovni mentor), izpolnjevati navedene zahteve razpisa.
To velja za vse partnerje v projektu, ne glede na to, ali gre za prvega (obveznega) ali dodatnega partnerja. 

5. Ali vključitev dodatnih študentov po oddaji prijavne vloge vpliva na točkovanje projekta?
Točkovanje projekta se izvede na podlagi podatkov, navedenih v prijavni vlogi, ob oddaji na javni razpis. Morebitne naknadne spremembe v sestavi projektne skupine (npr. vključitev dodatnih študentov med izvajanjem projekta) ne vplivajo na že izvedeno ocenjevanje oziroma točkovanje (primer: če je bil projekt v prijavi zasnovan npr. s 5 študenti, se ocenjevanje upošteva glede na takratno prijavljeno stanje, tudi če se med izvajanjem projekta število študentov spremeni).
6. Ali se lahko v prijavi na razpis (odpiranje september 2026) vključijo tudi študenti, ki bodo vpisani v študijskem letu 2026/2027?

Vključitev študentov v projekt je vezana na njihov dejanski status študenta v času izvajanja projektnih aktivnosti, ne na datum oddaje prijavne vloge.
Priloga 13 javnega razpisa (Seznam števila vpisanih študentov na dan 30. 10. 2025) predstavlja podlago za določitev največjega števila projektov, ki jih lahko posamezen visokošolski zavod oziroma članica prijavi, in se nanaša na stanje ob objavi razpisa.
Navedeno pomeni, da se lahko v projekt vključijo tudi študenti, ki bodo imeli status študenta v študijskem letu 2026/2027, če bodo izpolnjevali pogoje razpisa v času izvajanja projekta.


7. Ali mora biti študent obvezno vpisan na visokošolski zavod ali je lahko vpisan tudi na kakšno drugo izobraževalno institucijo, center?

Študent, vključen v projekt, mora biti vpisan na visokošolski zavod. Javni razpis je namenjen povezovanju visokošolskih zavodov z delovnim okoljem, pri čemer se kot ciljna skupina opredeljujejo študenti visokošolskih študijskih programov. Navedeno pomeni, da morajo biti študenti vpisani v javno veljavne visokošolske študijske programe, ki jih izvajajo akreditirani visokošolski zavodi v Republiki Sloveniji. Osebe, ki niso vpisane v takšne programe (npr. udeleženci drugih izobraževalnih programov ali izobraževalnih centrov), ne morejo sodelovati v projektu kot študenti v okviru javnega razpisa.

8. Ali je lahko v projekt vključen tudi študent, starejši od 29 let?

V okviru javnega razpisa se kot ciljna skupina opredeljujejo mladi med 18. in 29. letom starosti, tj. študenti, kar izhaja iz kazalnikov razpisa.
Vključitev študentov, starejših od 29 let, je načeloma možna, vendar se takšni študenti ne upoštevajo pri kazalnikih in njihova vključitev ne prispeva k doseganju ciljev razpisa.
Ne glede na navedeno, je študent lahko upravičen do sodelovanja in izplačila le, če ima status študenta in hkrati ni zaposlen, samozaposlen ali v evidencah Zavoda RS za zaposlovanje kot je to opredeljeno v tč. 13 javnega razpisa.

